A Bizottság határozata

(1996. július 4.)

az állatoknak és állati termékeknek Macedónia Volt Jugoszláv Köztársaságból történő behozatalára vonatkozó, a ragadós száj- és körömfájás okozta járványkitörések miatt bevezetett védekezési intézkedésekről

(EGT vonatkozású szöveg)

(96/414/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 95/52/EK irányelvvel [1] módosított, harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanácsi irányelvre [2] és különösen annak 19. cikke (6) bekezdésére,

tekintettel a legutóbb Ausztria, Finnország és Svédország csatlakozási okmányával módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [3] és különösen annak 18. cikke (1) bekezdésére,

mivel Macedónia Volt Jugoszláv Köztársaságban (Macedónia) ragadós száj- és körömfájás-járvány tört ki; mivel a Bizottság helyszíni vizsgálata alapján kitűnt, hogy a macedón hatóságok nem képesek a betegség szétterjedésének megakadályozásához szükséges védekezést folytatni;

mivel a macedóniai helyzet komoly fenyegetést jelent a tagállamok állatállományaira egyes állati termékek kereskedelme tekintetében;

mivel a szükséges intézkedések megtétele indokolt annak érdekében, hogy a Közösséget megvédjék a betegség behurcolásának kockázatától;

mivel a legutóbb a 95/295/EK határozattal [4] módosított, a száj- és körömmegbetegedésekkel kapcsolatban az egyes európai országokból származó egyes élő állatok vagy állati eredetű termékek Közösségbe történő behozataláról szóló, 1993. április 30-i 93/242/EGK bizottsági határozat [5] előírja a betegségre fogékony fajhoz tartozó élő állatok egyes országokból és országokon (beleértve Macedóniát) keresztül történő behozatalának tilalmát; mivel ez a határozat bizonyos feltételekkel megengedi friss hús és egyes húskészítmények behozatalát ezekből az országokból és ezen országokon keresztül;

mivel a legutóbb a 96/325/EK határozattal [6] módosított 95/340/EK bizottsági határozat [7] összeállítja azon harmadik országok listáját, amelyekből a tagállamok engedélyezik nyers tej, hőkezelt tej és tejalapú termékek behozatalát; mivel Macedónia szerepel ezen a listán; mivel gondoskodni kell arról, hogy valamennyi behozott tejtermék essen át a vírusok elpusztítására alkalmas kezelésen;

mivel a legutóbb a 96/405/EK bizottsági határozattal [8] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelv [9] megállapítja a tisztított állati belek, nyersbőr és irha, csontok és csontból készült termékek, szarv és szarvból készült termékek, paták és patából készült termékek, vadásztrófeák és feldolgozatlan gyapjú és szőr behozatalának feltételeit; mivel ezeket a termékeket csak akkor lehet behozni, ha oly módon vannak kezelve, hogy a vírusok elpusztuljanak; mivel azonban egyes más termékek behozatala mégis engedélyezett; mivel ezen anyagok kockázatot hordoznak;

mivel ezért szükség van egyes állati termékek Macedóniából történő behozatalának megtiltására, mivel azonban egyes termékek behozhatók, ha meghatározott kezeléseken átestek;

mivel az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 93/242/EGK bizottsági határozat a következőképpen módosul:

1. Az A. mellékletben a Macedónia Volt Jugoszláv Köztársaságra vonatkozó (1) lábjegyzetet el kell hagyni.

2. Az B. mellékletben a "Macedónia Volt Jugoszláv Köztársaság" szavakat el kell hagyni.

2. cikk

(1) A tagállamok nem engedélyezik a Macedóniából származó tej és tejalapú termékek behozatalát, kivéve, ha azok átestek a 95/340/EK határozat 3. cikke követelményeinek megfelelő kezelésen.

(2) A 93/242/EGK határozat rendelkezésein felül a tagállamok nem engedélyezik a Macedónia területéről származó szarvasmarha-, juh- és kecskefélék, valamint más páros ujjú patás fajok következő termékeinek behozatalát:

- a 92/118/EGK irányelv I. mellékletének 7. fejezetében leírt vér és vérkészítmények,

- a 92/118/EGK irányelv I. mellékletének 10. fejezetében leírt állati takarmány és gyógyszerészeti vagy műszaki termékek előállításához szükséges nyersanyagok,

- a 92/118/EGK irányelv I. mellékletének 14. fejezetében leírt állati trágya.

(3) Az (2) bekezdés első francia bekezdésében említett tilalom nem vonatkozik az olyan vérkészítményekre, amelyek átestek a 92/118/EGK irányelv I. melléklete 7. fejezete (3) bekezdésének b) pontjában előírt kezelésen.

(4) A tagállamok gondoskodnak arról, hogy az (1) vagy a (3) bekezdéssel összhangban kezelt és Macedóniából engedélyezetten küldött állati termékekhez csatolt bizonyítványokon az alábbi szöveg szerepeljen:

"Az állatoknak és állati termékeknek Macedónia Volt Jugoszláv Köztársaságból történő behozatalára vonatkozó, a ragadós száj- és körömfájás okozta járványkitörések miatt bevezetett védekezési intézkedésekről szóló 96/414/EK bizottsági határozatnak megfelelő állati termékek."

.

3. cikk

A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek e határozatnak. Erről haladéktalanul tájékoztatják a Bizottságot.

4. cikk

Ennek a határozatnak a tagállamok a címzettjei.

Kelt Brüsszelben, 1996. július 4-én.

a Bizottság részéről

Franz Fischler

a Bizottság tagja

[1] HL L 265., 1995.11.8., 16. o.

[2] HL L 373., 1990.12.31., 1. o.

[3] HL L 268., 1991.9.24., 56. o.

[4] HL L 182., 1995.8.2., 30. o.

[5] HL L 110., 1993.5.4., 36. o.

[6] HL L 123., 1996.5.23., 24. o.

[7] HL L 200., 1995.8.24., 38. o.

[8] HL L 165., 1996.7.4., 40. o.

[9] HL L 62., 1993.3.15., 49. o.

--------------------------------------------------